《有感》
宋代·吕陶

春秋二百四十年，彗星三见书简编。当时灾异岂止此，无乃旧史失其传。

咸平距今十八载，数出妖象垂经躔。圣君忧劳畏天戒，责躬下诏殊恻然。

吏之不良民失职，思得谠谕绳诸愆。太平日久德泽厚，济济多士追昔贤。

穷幽极远尽闻命，爱君虑国谁敢先。闻陈药石宜有补，勿谓纶綍为虚言。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。